Uitspraak oor politieke partyfinansiering voorbehouDie konstitusionele hof. Foto: Wikimedia Die konstitusionele hof het Dinsdag uitspraak voorbehou in die nie-winsgewende organisasie My Vote Counts se aansoek om politieke partye te verplig om die bronne van hul private befondsing openbaar te maak. Die konstitusionele hof het ŉ aansoek aangehoor vir die bevestiging van ŉ bevel van grondwetlike ongeldigheid wat verlede jaar deur die hooggeregshof in Kaapstad gemaak is. Die hof het beslis dat die parlement wetgewing moet aanpas om voorsiening te maak vir die publiek om toegang tot politieke partye se befondsingsinligting te hê. My Vote Counts het verlede jaar die hooggeregshof genader op grond daarvan dat bepalings in die Wet op die Bevordering van Toegang tot Inligting (Paia) “grondwetlik ongeldig” verklaar moet word omdat Paia nie voorsiening maak vir die bekendmaking van inligting rondom die private befondsing van politieke partye nie. Volgens My Vote Counts is hierdie weglating uit die wet ŉ skending van die grondwetlike reg op toegang tot inligting. Die organisasie het die hooggeregshof gevra om te beslis dat Paia gewysig moet word om toe te laat dat daar deurlopend rekord gehou word van politieke partye se private befondsingsinligting. Die hof het beslis dat die wet inderdaad ongrondwetlik is omdat dit nie hierdie betrokke bepaling insluit nie. Die saak is daarna na die konstitusionele hof verwys vir bevestiging van die hooggeregshof se beslissing rondom grondwetlike ongeldigheid. Die DA, wat een van die respondente in die oorspronklike hofaansoek was, het verlede jaar gesê sommige van sy donateurs sal verkies om nie openbaar gemaak te word nie uit vrees vir diskriminasie. Die ANC was ook een van die respondente in die saak.